**ОПШТИ ПОДАЦИ**

Име и презиме: Биљана Радосављевић

Занимање/радно место: педагог/директор школе

Установа: ОШ „Мирослав Антић”, Београд

e-mail: biljana.radosavljevic1@gmail.com

Тема: Како помоћи деци у организацији рада од куће

– тема намењена за рад са родитељима –

(вебинар са писаним материјалом)

* Трајање вебинара: 60 минута (у зависности од броја учесника, време се може продужити на 90 минута)
* Алат (програм) који ће бити коришћен за реализацију вебинара: ZOOM
* Кратак опис тока вебинара:
* Уводни део – излагање водитеља вебинара на тему уз помоћ писаног материјала који ће бити подељен учесницима вебинара и уз ППТ презентацију која прати материјал (око 15 минута)
* Коментари учесника на уводно излагање (око 10 минута)
* Размена учесника вебинара о начинима рада са родитељима у току реализације онлајн наставе: да ли су се родитељи обраћали за помоћ, на које начине су комуницирали са родитељима; да ли су родитељи тражили помоћ око организовања рада у кућним условима... (око 25 минута)
* Водитељ сумира претходну дискусију и прави везу између непосредног искуства педагога/психолога и употребљивости писаног материјала (око 10 минута)

**ПИСАНИ МАТЕРИЈАЛ**

**Циљеви рада**: Разумевање околности и специфичних услова за рад деце од куће. Унапређивање компетенција родитеља за стварањe позитивног амбијента, помоћ деци у планирању и остваривању активности и ефикасније учење од куће.

**Исходи, компетенције**: Родитељи разумеју значај и могућност рада од куће, значај и улогу планирања активности за унапређивање учења и остваривање бољих постигнућа њихове деце.

Родитељи оснажени за примену различитих начина за помоћ деци у организацији дневних/недељних активности; сагледавају значај и могућности савремених технологија и примењују их.

**Циљна група**: родитељи

**Педагошке импликације:** Обрада планираног садржаја може да помогне одржавању континуитетa у учењу, развијању самосталности и одговорности детета, остваривању постигнућа, лакшем повратку у похађање наставе у школи кад се за то створе одговарајући услови.

**УВОД**

Стручни сарадници сарађују са родитељима, размењују информације, консултују се, укључују се у активности. Како, на који начин и у којој мери треба пружити помоћ родитељима у организацији рада код куће зависи од много фактора, нарочито у ситуацији у којој се налазимо када је неопходна физичка дистанца. Свака породица има своје специфичности, а свако дете посебне карактеристике.

У даљем тексту наведене су опште препоруке и предлози које стручни сарадник, одељењски старешина, наставник треба да примени сходно карактеристикама конкретне породице и детета и да их у том смислу додатно конкретизује. Неки од фактора су: структура породице; социоекономски статус породице/техничка опремљеност савременим технологијама; породични односи/динамика породице; васпитни стилови у породици; дигитална писменост родитеља и деце; узраст детета; постигнућа детета, карактеристике личности; искуство детета у организацији рада и друго.

**КОНТЕКСТ**

 Околности у којима смо се нашли последњих месеци отвориле су многа питања и изазове за одвијање свакодневног живота на која треба да се одговори. Једна од значајних промена је привремено „затварање” школа на неодређено време, чиме су родитељи добили потпуно нову улогу.

Без обзира на незаобилазну улогу наставника у процесу учења (припремање, презентовање и објашњавање наставних садржаја и активности, задавање домаћих задатака, повратне информације о раду ученика, праћење и оцењивање и друго), активно укључивање родитеља увек је било неопходно и за децу важно. У овој специфичној ситуацији, у којој се налазимо од марта 2020, родитељи сада добијају нову одговорност. Веза између школе и породице добија нову димензију, а улоге свих се мењају.

Јасно је да је време које родитељи проводе у овим околностима са децом значајно дуже него до сада, али има и других разлика. Улога родитеља у односу на учење деце мења се са узрастом, али родитељи су и за то важан модел на који се деца угледају.

Ситуација је нова, са много непознаница, а за неке породице је потенцијално веома ризична, нпр. уколико су родитељи медицински радници, фармацеути, полицајци чији посао носи ризик од разбољевања или у породици има чланова који су тешко болесни. За све њих је то стресна ситуација јер се битно мењају услови живота. Важно је да родитељи помогну деци да се живот одвија без панике и додатних узнемирења, да помогну да се успостави одговарајућа структура времена/рутина, да делују охрабрујуће и подстицајно на живот па самим тим и на учење деце.

Учење у школи и учење од куће нису исто и свака породица ће се организовати у складу са својим специфичностима. Без обзира на разлике, треба да постоји неки оријентациони оквир, план који даје структуру учењу и који ће помоћи континуитету у учењу, остваривању постигнућа, лакшем повратку у похађање наставе у школи кад се за то створе одговарајући услови.

**УЧЕЊЕ ОД КУЋЕ И КОРИШЋЕЊЕ САВРЕМЕНИХ ТЕХНОЛОГИЈА**

Учење на даљину, названо још и образовање на даљину, е-учење, и онлајн учење је форма образовања у којој главни елемент укључује физичку одвојеност наставника и ученика током давања инструкција и коришћење различитих технологија за комуникацију: ученик – наставник и ученик – ученик. Стриктно говорећи, учење на даљину (активност ученика) и предавање/*teaching* на даљину (активност наставника) заједно чине образовање на даљину**[[1]](#footnote-1)**.

Учење на даљину (учење од куће) није новина – оно постоји још од краја 19. века. Раније се називало и дописно учење јер је подразумевало да ученик и школа буду у контакту преко услуга поште. Током времена се развијало и мењaло, а данас се то учење остварује уз коришћење савремених технологија.

С обзиром на коришћење савремених технологија неопходан је одређени ниво дигиталне писмености, што је додатни изазов за наставнике, децу и родитеље.

То је посебна област која је и код нас истраживана – нека истраживања су наведена у литератури која је у прилогу. С обзиром на резултате ових истраживања треба да будемо опрезни и да прилагодимо очекивања реалној ситуацији. Немају сви родитељи и деца неопходне компетенције, али је ово прилика у којој могу **заједно да уче.** Неке вештине за коришћење савремених технологија деца лакше и брже уче тако да могу у тој области они да буду учитељи својим родитељима. У таквој ситуацији, када се уобичајене улоге замене, родитељ показује детету да уважава његово постигнуће, указује му поверење личним примером и показује да треба отворено, слободно питати кад нешто не зна, помаже развој самопоуздања и самопоштовања – гради добар однос међусобне подршке и уважавања.

Заједно треба да се договоре око правила коришћења друштвених мрежа имајући на уму актуелне околности и да се води рачуна да се придржавају тих правила.

Предлог правила:

Важно је да се узме у обзир узраст детета, његова интересовања као и то да се дете и родитељи усагласе и договоре око правила – тако су веће шансе да се договорена правила поштују:

* колико времена дневно дете може да користи интернет (осим за школске обавезе);
* шта, односно које садржаје може да гледа, ради (игрице, филмови, претраживање);
* у које доба дана се користи интернет;
* да ли ће родитељ имати приступ дететовом налогу;
* на крају дана ће да коментаришу шта су занимљиво сазнали/видели на интернету;
* шта ће заједно да раде на интернету, у складу са интересовањима (гледају спортске догађаје, претражују занимљиве сајтове о неким местима, животињама и друго).

Важан сегмент дигиталне писмености је познавање и примена мера заштите од дигиталног насиља тако да о томе треба и деца и родитељи више да сазнају и да научено примењују.

Мере заштите:

Техничке мере (коришћење софтвера за контролу, избор или блокирање одређених садржаја/веб-сајтова, заштита рачунара постављањем антивирусног софтвера).

Родитељ треба да упозна дете са неким мерама/понашањима која повећавају безбедност, као што су:

* не остављати личне податке о себи, члановима своје породице, информације о активностима, кретању;
* не слати поруке, фотографије, коментаре који могу некоме да нанесу штету, да га повреде;
* прихватати за пријатеље само оне које познаје „уживо”;
* искључити/блокирати камеру када се не користи;
* без оклевања блокирати непознате особе;
* пријавити када неко шаље непримерене поруке, вређа.

Дете треба да зна да постоје процедуре за поступање у случају злоупотребе савремених технологија.

Својим понашањем на интернету родитељ треба да буде позитиван пример детету.

**УЛОГА РОДИТЕЉА**

Родитељи, деца па и професионалци се сада, у посебним околностима, први пут срећу са учењем од куће и новим начином рада. Свако од нас има своју представу како то треба да изгледа, функционише, шта се од кога очекује, шта ко треба и може да ради и на који начин. Ситуација је вишеструко стресна. Родитељи (па и они који су по професији наставници, педагози, психолози, директори) нашли су се у новим околностима.

Потребно је да родитељи, на деци приступачан начин, примерен карактеристикама и узрасту, објасне због чега се мењају услови дотадашњег начина живота и шта то значи када је реч о учењу од куће. Треба им дати прилику да питају и јасно, искрено одговорити на питања – ако нешто не знате, то треба и рећи.

Родитељи не треба да имају некритично велика очекивања и од деце, и од себе и од школе и да сматрају да све мора да буде урађено одлично, без грешке. Потребно је да се покаже деци да се води рачуна о њима, прати реаговање и не појачава тензија превеликим очекивањима.

Неизвесност уноси напетост тако да свима треба неко време да се снађу у новим условима и да сагледају шта треба да се ради, како на дневном тако на недељном, односно месечном нивоу.

Због тога је важно да се оствари комуникација и заједничко разумевање на релацији школа – родитељ – дете, да се тачно одреди шта ко ради, каква су очекивања. То ће помоћи смиривању тензије, смањивању негативних емоција, неговању осећања сигурности и поверења, бољем планирању и квалитетном испуњавању времена, изради задатака, ефикаснијем учењу и већем задовољству свих.

Да би родитељи активно учествовали у учењу детета од куће, мотивисали га, усмеравали, подржавали, важно је да познају своје дете. Неки од аспеката могу бити: које предмете дете воли/не воли; да ли учи лако и брзо; да ли му више леже природне/друштвене науке; да ли чита са разумевањем; како се сналази у простору; да ли је визуелни/аудитивни тип; да ли је и у којој мери самосталан/-на... Ако дете не воли да учи одређени предмет, родитељ би могао да покуша да му приближи тај предмет тако што би пронашао занимљивости, приче, анегдоте о писцима, научницима или да играју друштвене игре које у себи садрже појмове везани за тај предмет. Дете и родитељ могу да направе путању за обилазак свог града и његових знаменитости (музеји, галерије, куће у којима су живеле значајне личности, циљане позоришне представе), зоо врта, ботаничке баште. Све то могу бити прилике за помоћ у учењу. Без обзира на узраст, деци је важно да осећају сигурност, бригу одраслих, имају поверење у њих и буду повезани са вршњацима.

Због тога што не иду у школу деци може да изгледа као да су на одмору па је потребно да им се објасни да то није тачно: променио се начин рада и место, али обавезе и одговорности остају, школовање је и даље важно, неопходно је да се учи, раде домаћи задаци, одговара, добијају оцене.

Посебно је важно да родитељ не учи, да не ради домаће задатке **уместо** детета (то је вишеструко штетно). Треба да му помогне да разуме оно што учи, заједно са њим истражује и налази одговоре, усмерава на литературу и различите изворе знања, подстиче га, охрабрује, помаже да буде самостално.

**АМБИЈЕНТ ЗА УЧЕЊЕ ОД КУЋЕ**

Да би учење од куће било ефикасније, неопходно је да се обезбеде одређени услови – то се чини у складу са околностима у којима се живи, структуром и потребама породице, узрастом, навикама детета итд.

Навика места је једна од важних навика за учење, па је у оквиру могућности важно да дете увек учи **на истом месту**. То може да буде било који део стана – важно је да буде без галаме и других „ометача” и да му је на располагању довољно времена. Најбоље је ако није тамо где се уобичајено игра, гледа серије, слуша музику, игра игрице.

Да би се дете усмерило и осигурала одговарајућа концентрација, потребно је да се постигне договор да се за време праћења наставе на ТВ-у, учења, израде домаћих задатака не користе мобилни телефони (осим уколико су потребни за рад).

Важно је да се одреди у току дана **укупно време за учење и распоред тог времена**. Није добро уколико дете цео дан учи – односно ако се то време „развуче” на цео дан. То може да доведе до премора јер је дете цео дан окупирано учењем, а ефекат обично није позитиван.

Треба водити рачуна о умору детета, концентрацији и мотивацији. Могуће је да током времена мотивација опадне тако да треба пратити како дете реагује, подстицати га, охрабривати. Повратне информације о учењу могу да делују подстицајно на мотивацију тако да са дететом треба разговарати о резултатима које постиже, похвалити га, помоћи да исправи оно што није добро.

Време за паузе током учења треба да буде испланирано (као што су у школи мали и велики одмор, одлазак у тоалет, ужина). Тада могу да користе телефон за нешто друго што није у вези са учењем од куће.

Као што је важан распоред и рутина у школи, тако је важно да такав, односно сличан приступ буде и кад се учи од куће („кућа као школа”).

Може да се на телефону намести звук попут звона у школи тако да им то помаже да поштују распоред и план, а истовремено се задржава рутина/стил функционисања.

**ПЛАНИРАЊЕ**

Нов начин живота и рада захтева прилагођавање и зато је важно да детету помогнемо у планирању његовог радног дана/недеље. Важно је да се направи бар **оквирни план** који би био ослонац и помогао детету да се усмери на остварење својих циљева, тако да на крају дана/недеље буде задовољно и испуњено. Препоручује се да се неке активности, колико је то могуће, задрже у време и на начин како је то у уобичајено време (време за оброке, одлазак на спавање, лична хигијена, послови у кући). Дете наизглед има цео дан пред собом и треба га попунити различитим активностима како му време не би „исцурело” и не би имао периоде „досаде”.

Планирање може да буде **опште** са навођењем свих активности у току дана/недеље. Дете наводи чиме ће се све бавити: учење, коришћење компјутера, гледање телевизије, помоћ у кући, забава, читање, гледање филма, вежбање...

**Конкретизовано планирање** подразумева прављење плана за одређену област/активност.

На почетку сваког плана потребно је поставити циљ, односно дете треба да наведе шта жели/мора/треба у том дану/недељи да уради. Родитељ је ту да помогне детету да циљ буде реалан и остварив, да активности не буду превише бројне, тешке и временски захтевне. Важно је да план не буде превише амбициозан, јер ће бити контрапродуктиван.

Родитељ може да предложи да дете направи плакат, или да га заједно направе, који ће залепити на видно место, нпр. на нека врата. Великим словима да напише *циљеве* свог плана и рок у коме жели да га оствари. Затим ће направити колоне са пољима у које ће уписати све *активности* (све оно што ће дете радити) како би дошао до свог циља. Следећа колона ће бити *време (дани, сати)* планирано за сваку активност. Поред овога може да планира и особе помагаче, које му могу бити од помоћи у реализацији одређених активности и доласка до циља.

|  |
| --- |
| **Циљ: Поправити до краја године четворку из српског језика** |
| **Шта треба да урадим да бих остварио циљ:** |
| Активност | Време | Помагач |
| Прочитати две књиге из лектире | до 1. недеље јуна |  |
| Вежбати правописна правила | викенд (2 сата) | Мама смишља и диктира тестове |
| Урадити писмени задатак за петицу | 2. недеља маја |  |
| Направити плакат за учионицу на тему „Моја омиљена књига” | крај маја | Брат штампа фотографије у боји |

Улога родитеља је да прати реализацију плана, да подржи и помогне детету у ситуацијама када му буде тешко, када наиђе на препреке, изгуби мотивацију. Важно је да родитељ зна да је анализа плана пожељна (обавезна) и да је могуће радити на различите начине.

**ПЛАНИРАЊЕ УЧЕЊА**

У постојећим условима динамика рада је прилично измењена. Због тога је потребно да се направи динамика што сличнија периоду када је дете ишло у школу и потребна му је помоћ у планирању.

При планирању времена за учење треба водити рачуна о следећем:

* да ли дете има обавезу да прати часове на ТВ-у;
* да ли у кући има један или више телевизора/компјутера;
* колико чланова породице користи телевизор/компјутер;
* када дете има обавезу да наставнику пошаље домаћи задатак;
* да ли има контролну вежбу, које врсте и колико домаћих задатака има за тај дан, истраживачке задатке на дужи период;
* колико обично детету треба времена за израду домаћих задатака, за учење;
* да ли има потребан прибор, материјал, литературу за рад...

Од свега тога зависи како ће планирати своје време за учење. Из наведених разлога у планирање треба да се укључи родитељ како би се направили договори/компромиси унутар породице. Улога родитеља је да му помогне да најефикасније и најекономичније оствари свој план, имајући у виду његове обавезе, жеље и потребе.

Добро би било да у породици постоји разговор о планираним и оствареним активностима. Ако родитељи имају свој планер, дете има добар пример и као и у многим другим ситуацијама има могућност учења по моделу. Тако родитељ оспособљава и подстиче дете да планира своје обавезе, поставља циљеве, осмишљава стратегије за реализацију, учи га да управља својим временом и оспособљава да процењује свој рад.

**ПРАЋЕЊЕ И АНАЛИЗА**

У складу са узрастом детета, родитељ може помоћи детету у праћењу и процењивању сопственог рада.

Нека питања са којима може да почне дан када је реч о учењу су:

* Да ли очекујеш да ће ти бити занимљиво? Шта хоће, а шта неће? Које часове данас имаш?
* Да ли си направио/-ла или погледао/-ла план за данас?
* Шта мислиш да ли је добар, треба ли нешто да мењаш тј. коригујеш?
* Да ли имаш све што ти је потребно или ти треба нека помоћ некога из куће?
* Ако желиш, могу да ти испричам нешто о тој теми.

На крају дана/недеље родитељ може да поприча са дететом водећи разговор:

* Како ти је протекао дан/недеља?
* Шта си данас ново сазнао/-ла или научио/-ла?
* Да ли ти је нешто било посебно занимљиво и шта?
* Да ли ти је било нешто тешко за учење – хоћеш ли заједно да то погледамо?
* Да ли си задовољан/-на данашњим даном и оним што си урадио/-ла?

Овакав разговор подстиче аналитички приступ и помаже развијању организаторских способности детета. Испуњен план ће довести до осећаја задовољства, успеха, сигурности, повећане мотивације, а разговор о тешкоћама и начинима њиховог превазилажења утицаће на развијање упорности, истрајности, одговорности, јачаће вољу.

Уколико план није реализован, не треба критиковати дете или га вређати порукама да је лењо, неодговорно и слично, него разговарати о разлозима за неуспелу релизацију плана – можда је план био нереалан, амбициозан, можда су искрсле непредвиђене околности. Са дететом мирно разговарати о томе, покушати да се открије разлог и заједно видети шта може позитивно, конструктивно да се уради.

Некој деци можда одговара да визуелно направе анализу својих активности у току дана. Могу на плану који су окачили на видно место исписати критеријуме праћења и на тај начин вршити самопроцену: „+” урадио, „–” нисам урадио, било ми је лако !, било је тешко\*, самостално, уз помоћ других.

**КОМБИНОВАЊЕ УЧЕЊА ПОМОЋУ САВРЕМЕНИХ ТЕХНОЛОГИЈА И УОБИЧАЈЕНИХ НАСТАВНИХ СРЕДСТАВА**

Било би добро да један део задатака које наставници припремају за учење буде оријентисан ка коришћењу уџбеника, вежбанки, практикума и другог. Уколико родитељи имају могућност, могу да одштампају неке задатке свом детету, па да их ради на папиру.

Домаћи задатак не мора увек да се ради у електронској форми, може и папир–оловка техником па да се фотографише и пошаље наставницима – уколико постоји договор са наставником.

Нису сви родитељи дигитално писмени у мери која им омогућава да се активно укључе у рад од куће путем савремених технологија. Заједно са дететом могу да савладају онај минимум вештина који је потребан, а уколико нису у могућности, добро је да о томе информишу наставнике.

**ПЛАНИРАЊЕ ВРЕМЕНА ЗА ЗАБАВУ, РАЗОНОДУ, ОДМОР, ФИЗИЧКУ АКТИВНОСТ**

Оријентација у времену је важан фактор успешног извршавања обавеза. Важно је да дете у свом плану поред обавеза учења има и активности које нису нужно везане за „школско” учење. За развој детета потребно је да се бави и другим активностима. Када дете не иде у школу и више времена проводи у кругу породице, ето прилике да се сви боље упознају, да много тога раде заједно. Има родитеља који врло често раде за, односно уместо своје деце, сада је прилика да више тога раде са њима: разврставање породичних фотографија, шивење, преправљање старе гардеробе, причање шала, вицева, занимљивих догађаја из породичног живота и друго.

У складу са узрастом, дете треба да буде укључено и у активности везане за породични живот: учествовање у припреми оброка, спремање, усисавање, брисање прашине, изношење смећа, одржавање баште и друго уз одржавање личне хигијене и чистоће сопственог простора, ствари.

На располагању је играње разноврсних друштвених игара (ризико, клуедо, игра меморије, „човече, не љути се”, занимљива географија, монопол, карте, домине, судоку, укрштене речи, шах...), заједничко вежбање, игре са лоптом, шетње, читање исте књиге и разговори о њој, гледање филма, серије уз размену утисака.

То могу да буду и заједничке активности напољу: неке игре са лоптом, бадминтон, трчање, вежбе на отвореном, шетање кућног љубимца и друго.

Треба оставити време за одмор, релаксацију када ништа не ради, односно може да ради шта највише воли и жели – тај период је неопходан и дете може да га искористи како му највише одговара.

**КОМУНИКАЦИЈА И ДРУЖЕЊЕ СА ДРУГОМ ДЕЦОМ**

С обзиром на то да се учењем од куће значајно мења социјална интеракција „уживо”, деца остају ускраћена за овај важан део њиховог развоја и живота. Сигурно је да им недостају контакти са вршњацима, дружење. Неопходно је да им родитељ омогући, па и подстакне, уколико је потребно, да остваре или задрже комуникацију са другарицама и друговима путем телефона, друштвених мрежа, разних врста видео-контаката (уколико није безбедно да са њима уживо комуницира). Недостатак физичког контакта не значи и никако не треба да значи одсуство социјалног контакта које је за децу од изузетног значаја.

**КОНТАКТ СА ДРУГИМ РОДИТЕЉИМА**

У оваквим околностима сви пролазе кроз нека нова искуства па је добро да их размењују: о томе на који начин родитељи раде, како су се организовали у својој породици, о чему су водили рачуна, какве ефекте то има, како реагују деца, шта је лако, а шта је тешко, како се превазилазе тешкоће – размена искустава је драгоцена. То треба да буде конструктивна размена са циљем узајамне подршке, разумевања, помоћи, а не поређења, нарочито не поређења деце.

**УМЕСТО РЕЗИМЕА**

Овакве и сличне активности могу се примењивати у породици и у другим сличним ситуацијама, околнстима када је деци онемогућен одлазак у школу: краћа/дужа болест детета, дете на дужем кућном лечењу или због неких друштвених/ физичких непогода – на пример поплаве.

\*Рад има додатни материјал који може додатно допринети у разумевању значаја родитељске подршке деци у организацији рада код куће.

**ЛИТЕРАТУРА**

1. Брофи, Џ. (2015). Како мотивисати ученике да уче. Београд: Клио.
2. Бергман, В. (2011). Дисциплина без страха. Београд: Лагуна.
3. Кузмановић, Д., Златаровић,В., Анђелковић,Н. и Жунић-Цицварић, Ј. (2019). Деца у дигиталном добу – Водич за безбедно и конструктивно коришћење дигиталне технологије и интернета. Ужице: Ужички центар за права детета.
4. Кузмановић, Д., Лајовић, Б., Грујић, С. и Меденица, Г. (2016). Дигитално насиље –превенција и реаговање. Београд: Министарство просвете, науке и технолошког развоја Републике Србије и Педагошко друштво Србије.
5. Ланди, К. Г. (2007). Заинтересујте ђаке за учење. Београд: Креативни центар.
6. Попадић, Д. и Кузмановић, Д. (2016). Млади у свету интернета – коришћење дигиталне технологије, ризици и заступљеност дигиталног насиља међу ученицима у Србији. Београд: Министарство просвете, науке и технолошког развоја Републике Србије.
7. Продановић, Љ. (2007). Осамостаљивање детета-ученика. Београд: Агенција за едукацију и услуге „Профикомп”.
8. Холцер, Ј. (2008). Успешно учење. Београд: Enco book.
9. <https://www.theladders.com/career-advice/tips-for-parents-online-learning-with-children> (Приступљено 26. 4. 2020)
10. [www.pbs.org/parents](http://www.pbs.org/parents) (Приступљено 26. 4. 2020)
11. [www.edhelper.com/teacher-education/10-Tips-to...( Приступљено 26](http://www.edhelper.com/teacher-education/10-Tips-to...%2826). 4. 2020)
12. [www.grandforksherald.com/news/education/5017753](http://www.grandforksherald.com/news/education/5017753).. (Приступљено 25. 4. 2020)
13. [www.iser.com/distance-learning.html](http://www.iser.com/distance-learning.html) (Приступљено 30. 4. 2020)
14. [www.distancelearning.org/distance-learning-for-children-with-special-needs](http://www.distancelearning.org/distance-learning-for-children-with-special-needs) (Приступљено 30. 4. 2020)
1. [www.britanica.com/topic/distance-learning (30](http://www.britanica.com/topic/distance-learning%20%20%2830). 4. 2020) [↑](#footnote-ref-1)